और यह सब किसी सुदूर भविष्य की बात नहीं है. हफमैन कहते हैं कि तकनीक की लगातार घटती लागत के चलते जल्द ही माइक्रोचिप और सेंसर सर्वसुलभ और सर्वव्यापी होंगे. इसके बाद आपकी आवाज को पहचानने वाली मशीनों का एक पूरा नेटवर्क आपके पर्सनल असिस्टेंट की तरह काम करेगा. कल अगर आपकी कोई फ्लाइट है और आपको उसके समय को लेकर दुविधा हो रही है तो जेब से फोन निकालने की भी जरूरत नहीं. आपको बस इतना कहना है कि मेरी फ्लाइट कब है और आपको जवाब मिल जाएगा. एक साक्षात्कार में हफमैन कहते हैं, ‘फ्लाइट आज ही हो और आप किसी काम में तल्लीन हों तो किसी निजी सहायक की तरह हमारा सिस्टम आपको बार-बार याद दिलाएगा कि आपको अब बगैर देर किए एयरपोर्ट के लिए निकल लेना चाहिए.’ हफमैन की ही अगुवाई में गूगल पूरे जोर-शोर से इस पेचीदा काम में लगा है कि ये मशीनें हमारी रोजमर्रा की भाषा को समझने के काबिल हो जाएं.